## Odluka Ustavnog suda Republike Hrvatske broj:U-IIIA-3567/2005 od 20. lipnja 2007.

### NN 74/2007 (18.7.2007.), Odluka Ustavnog suda Republike Hrvatske broj:U-IIIA-3567/2005 od 20. lipnja 2007.

# USTAVNI SUD REPUBLIKE HRVATSKE

2366

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Jasna Omejec, Emilija Rajić, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio A. S. iz Z., na sjednici
održanoj 20. lipnja 2007. godine, jednoglasno je donio

## ODLUKU

I.
Ustavna tužba se usvaja.

II.
Županijski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Gž-3044/07u najkraćem
mogućem roku, ali ne duljem od šest (6) mjeseci, računajući od prvoga idućeg
dana nakon objave ove odluke u »Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe A. S. iz Z., R. 36, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 6.800,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri (3) mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1.
Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst; u daljnjem
tekstu: Ustavni zakon), podnositelj je 26. kolovoza 2005. godine podnio ustavnu
tužbu smatrajući da mu je nerazumno dugim trajanjem parničnog postupka koji se
vodi pred Općinskim sudom u Zagrebu pod brojem: P-7662/01, povrijeđeno ustavno
pravo na suđenje u razumnom roku.

ČINJENICE VAŽNE ZA
USTAVNOSUDSKI POSTUPAK

2.
Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu od 27. siječnja 2006. godine, te uvida u presliku spisa Općinskog suda
u Zagrebu broj: P-7662/01, utvrdio sljedeće činjenice koje su pravno relevantne
za odlučivanje o povredi ustavnog prava podnositelja, zajamčenog člankom 29.
stavkom 1. Ustava Republike Hrvatske.

Postupak
je započeo 9. srpnja 2001. godine tužbom podnositelja protiv Republike Hrvatske
radi naknade štete.

Rješenjem
od 24. kolovoza 2001. godine podnositelj je pozvan da ispravi i dopuni tužbu.

Podneskom
od 12. rujna 2001. godine podnositelj je dopunio tužbu.

Tužena
29. siječnja 2002. godine dostavlja odgovor na tužbu.

Prvo
ročište održano je 8. travnja 2002. godine na kojem je podnositelj oslobođen
plaćanja pristojbe.

Sljedeće
je ročište održano 15. studenoga 2002. godine.

Na
ročištu održanom 6. prosinca 2005. godine određeno je mirovanje postupka, jer
unatoč više pokušaja poziv za ročište jedinom predloženom svjedoku nije
dostavljen.

Podnositelj
9. veljače 2006. ulaže žalbu, a 17. veljače 2006. godine dopunu žalbe na
rješenje kojim je određeno mirovanje postupka.

Drugostupanjski
sud vraća predmet natrag na odlučivanje prvostupanjskom sudu radi odlučivanja o
povratu u prijašnje stanje.

Ročište
zakazano za 12. travnja 2006. godine nije provedeno.

Na
ročištu održanom 22. svibnja 2006. godine saslušan je podnositelj na okolnost
povrata u prijašnje stanje, a tijekom rasprave podnositelj je zatražio i
izuzeće raspravnog suca.

Zahtjev
za izuzeće prvostupanjski je sud odbio rješenjem od 20. lipnja 2006. godine.

Sljedeće
je ročište održano 9. veljače 2007. godine kada je donesena i presuda kojom je
odbijen tužbeni zahtjev podnositelja.

Predmet
je povodom žalbe dostavljen Županijskom sudu u Zagrebu i zaveden pod broj: Gž-3044/07.

Daljnje
radnje nisu poduzimane.

PRAVO VAŽNO ZA
USTAVNOSUDSKI POSTUPAK

3.
Za odlučivanje Ustavnog suda o razumnoj duljini sudskog postupka mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG
POSTUPKA

Dana
9. srpnja 2001. godine podnositelj je Općinskom sudu u Zagrebu podnio tužbu
radi naknade štete. Ustavna tužba podnesena je 26. kolovoza 2005. godine, a do
tog dana sudski postupak nije pravomoćno okončan, pa Ustavni sud utvrđuje da je
do dana podnošenja ustavne tužbe postupak u ovom predmetu trajao ukupno četiri
(4) godine, jedan (1) mjesec i sedamnaest (17) dana.

4.2. POSTUPANJE
NADLEŽNOG SUDA

Razmatrajući
postupanje nadležnog suda u pravno relevantnom razdoblju, Ustavni sud je
utvrdio da je Općinski sud u Zagrebu od radnji relevantnih za meritorno odlučivanje
o pravima i obvezama stranaka u tom sudskom postupku održao ukupno šest
ročišta, te odbio zahtjev za izuzeće raspravnog suca. Razdoblje potpune
neaktivnosti prvostupanjskog suda trajalo je od 15. studenoga 2002. do 6.
prosinca 2005. godine. Postupak se trenutno povodom žalbe protiv prvostupanjske
presude vodi pred drugostupanjskim sudom.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj
ustavne tužbe, kao tužitelj u sudskom postupku, prema utvrđenju Ustavnog suda,
nije pridonio duljini trajanja sudskog postupka.

4.4. SLOŽENOST SUDSKOG
PREDMETA

Prema
utvrđenju Ustavnog suda ne radi se o složenom pred­metu.

OCJENA USTAVNOG SUDA

5.
Ustavni sud utvrđuje da se predmet vodi u trajanju duljem od četiri godine.
Imajući u vidu trajanje postupka i neučinkovito postupanje suda, Ustavni sud
nalazi da je povrijeđeno pravo podnositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.

Stoga
je u smislu odredbe članka 63. Ustavnog zakona o Ustavnom sudu Republike
Hrvatske, donijeta odluka kao pod točkama I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke odluke.

Visinu
naknade zbog povrede ustavnog prava na donošenje sudske odluke u razumnom roku,
Ustavni sud određuje imajući u vidu sve okolnosti svakog pojedinog slučaja.

Pri
utvrđivanju visine naknade, na temelju članka 63. stavka 2. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje
ukupnih gospodarskih i socijalnih prilika u Republici Hrvatskoj.

7.
Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.

8.
Predsjednik Županijskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke iz točke II. izreke ove odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj:
U-IIIA-3567/2005

Zagreb,
20. lipnja 2007.

USTAVNI
SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 74/2007-2366